Ďakujem. Ja by som najskôr na pána predsedu výboru Zalu zareagoval. No, návrh vyhlásenia hovorí, že ide o budúci štatút provincie Kosovo, nie dnešný štatút, ktorý má, lebo nemá byť precedensom. Vy ste včera hovorili, že precedensom nechceme, aby boli napríklad kolektívne práva a iné usporiadania, ktoré nie sú ešte nezávislosťou, potom je v práve jeden argument, ktorý sa volá logický argument dôkaz opaku, čiže nezávislosť už proste precedensom – to už nám nevadí, keby bol? No, tak proste logika nás v tomto myslím si, že nepustí, aj keď som, samozrejme, ešte nemal doučovanie od pani kolegyne Belousovovej, ale dôkaz opaku je pomerne známa logická operácia v práve. Čo sa týka pána poslanca Číža. Ja si myslím, že vy ste z toho urobili, žiaľ, pán kolega vnútropolitický problém. Napríklad tým, že ste začlenili do návrhu vyhlásenia pripomienku na rok 1999 a že veľká časť diskusie včera, aj dnes sa vedie o roku 1999. Vy ste spolitizovali ten problém, obávam sa. A to je smutné.  Takže poďme teraz sa pozrieť dopredu, a nie dozadu a skúsme nájsť taký text, ktorý by bol prijateľný a ktorý, trúfam si povedať, by mohol pomôcť našej vláde a jej ministrovi zahraničných vecí. Pretože, ak sa parlament vyjadrí jasne v neprospech nezávislosti Kosova, tak to môže výrazne posilniť mandát, ktorý bude mať minister zahraničných vecí na rokovaní Európskej únie alebo OSN. Takže myslím si, že v tomto, ak sa zhodneme a parlament prijme konsenzuálny text deklarácie, tak to môže slovenskej pozícii a v tomto aj slovenskej vláde len pomôcť.
Relatívne pokojná reakcia na politických oponentov. zmes irónie, miernej kritiky argumentácie kolegov, ale aj pozitívny tón za prijatie pozície - neutrálny sentiment